Carl Philipp Fohr

Da **Carl Philipp Fohr** (aa **Karl Philipp Fohr**, * 26. Nofember 1795 in Heidelberg, † 29. Juni 1818 in Rom) waa in Låndschaftsmoler in da deitsche Romåndik. Soi Zeischnunge un Gemälde hod-a an da Bergschdrooß, im Odewald-Neggerdal, in Bade-Bade, soiner Umgewung un em Schwazwald, in Tirol, Venedisch un in da Umgewung vun Rom gschaffe.

## Lewe

Da Call Philipp Fohr schdammd aus-are Ladeberjer Bärjafamilje. Soin Vadder waa da Jacob Fohr, ehemolischer Gadischd vum frånzesische Kenisch un Schbroochlehrer, soi Mudder di Susanna Elisabeth. 1807 – 1810 hod-er soin äschde Zeischenunnerischd beim Heidelberjer Universidedszeischenmeischda Friedrich Rottmann erhalde, zåmme mid dem soim Såhn Carl un-em Ernst Fries. Schun da Rottmånn hod-en ågeleidet, newa de iwwlische Schdudie aa noch da freie Nadur zu zeischne. Wiera do 1810, als väzehjährischer, grad des Schdifd Neiburg in Zigglhause gezeischend hot, hod-en da Daamschdädta Moler Georg Wilhelm Issel zufällisch gsehe un beowachd. Er hod-em glei e pa Tips gewwe un soi nadirlische Väålarung äkånnd. Dodrufhie hod-a-n noch Daamschdadt oigelade un-em 1811 Bildung zukumme losse un e paa Uffdräg verschaffd.

1811 bis 1813 hod da Fohr in Daamschdadt un Heidelberg gelebt un in da Låndschafd an da Bergschdrooß un im Odewälder Neggerdal gezeischend. Di meischde Motive ware Låndschafde mi-da Åsischd vun-are Burg odder vun-are Schdadt. 1812 hot da Fohr de Hischdoariga un Pädagog Dogder Philipp Dieffenbach, Brinzäzieher am Daamschdädter Hof, kennegelernt. Vor allem duajsch dii Bekånndschaft hod-er sisch fä alddaitsche Saare un Kunschd indressiert. Im Summer 1814 war-a in Bade-Bade un is, meischdens zamme mid-em Dieffebach, in da Umgewung vun da Schdadt un im Schwazwald wåndare gånge. Nadirlisch hod-er vun denne Toure aa viel Zeischnunge midgebrocht. 

Da Dieffebach hot em Fohr di Bekånndschaft mi-da Erb- un Groußbrinzessin Wilhelmine vun Hesse (geboarene vun Bade) vermiddeld, die wu dånn ab 1813 soi Gennerin worre isch. Duajsch e Johresgehald vun vierhunnad Gulde, wu-se-m ab 1815 zugschdånne hot, hod-er 1815 – 1816 uff di Akademie in Minsche gehe gekennt, wu-er Molerei schdudiert hot. Dort hod-er sisch mid-em Sigismund Ruhl åågfreindet, wu sisch, wie er selwer, fär deitsche middelalderlische Saare indressiert hot. Beide hawwe do drin Motive fä zum Mole gfunne. 
 
1816 hot sisch da Fohr mit seum Hund Grimsel per Pedes uf de Weg noch Rom gemacht. Dort hot er sisch de Nazarener åågschlosse, Verdreder vun are romåndisch-relischiese Kunschdrischdung. Mid em Joseph Anton Koch, dem soi Aaweide ihn beeuflußt hawwe, hot er sisch e Adeljee gedeilt. 1818 is er beum Bade im Tiber erdrungge.

Soin jingerer Bruder, da Daniel Fohr (1801 – 1862) waa aa in Låndschaftsmoler.

## Werg

1813 – 1814 hot da Fohr des Skizzebuch vun da Neggergejend zammegschdelld.

1814 – 1815 hot er des Badische Skizzebuch gschaffe.

## Lidaradur

Hessisches Låndesmuseum Daamschdadt (Rausgewwer): *Carl Philipp Fohr, Romantik – Landschaft und Historie*, Ausschdellungskadalog, Kehrer Verlag Heidelberg, 1995, ISBN 3980444430

## Netzseide

* Carl Philipp Fohr in da *Deitsche Biographie*
* Carl Philipp Fohr bei *Zeno.org*
* Carl Philipp Fohr bei da *Deutschen Digitalen Bibliothek*